## Justícia licita per 2,4 milions d’euros les obres per a la reforma de la climatització de la Ciutat de la Justícia de Castelló

*** L’objectiu és renovar les instal·lacions que s’han quedat obsoletes i millorar l’estalvi i l’eficiència energètica de l’edifici
* Esta actuació beneficiarà les 700 persones que treballen en esta seu i unes 1.500 que la visiten diàriament**

La Conselleria de Justícia i Administració Pública ha licitat per 2.438.563 euros la reforma de la instal·lació de la climatització de la Ciutat de la Justícia de Castelló.

L’objectiu és renovar les instal·lacions, que tenen una antiguitat de 20 anys i aprofitar per a introduir millores que contribuïsquen a un major estalvi i eficiència energètica de l’edifici.

Esta actuació beneficiarà directament unes 700 persones que treballen en la Ciutat de la Justícia de Castelló entre magistrats, lletrats, fiscals i personal al servici de la Conselleria de Justícia i Administració Pública, així com unes 1.500 persones que de mitjana visiten esta seu judicial.

La Ciutat de la Justícia de Castelló, situada en el Bulevard Blasco Ibañez, número 10, allotja nombrosos òrgans judicials, com les audiències provincials penals número 1 i 2, les audiències provincials civils número 3 i 4, la Presidència de l’Audiència Provincial, els jutjats de primera instància de l’1 al 10, els jutjats d’instrucció número 1 al 6, els jutjats socials de l’1 5, els jutjats contenciosos administratius número 1 i 2, el Jutjat del Mercantil número 1, el Jutjat de Violència sobre la Dona número 1, els jutjats penals de l’1 al 5, el Jutjat de Vigilància Penitenciària número 4, i el Jutjat de Menors número 1.

**Renovació d’instal·lacions**

L’actuació prevista per a reformar la instal·lació de climatització se centrarà en la substitució de les canonades de fred i calor, que actualment són d’acer, i donen subministrament als *fan-coils* (equips aigua-aïre) de l’edifici.

El motiu principal de la reforma és que les canonades de distribució de climatització presenten un estat d’oxidació molt avançat la qual cosa provoca contínues fugues d’aigua del sistema. Estes canonades es reemplaçaran per canonades de polipropilé *random* (PPR), material amb una major resistència a la corrosió.

A més, està previst substituir les bombes actuals de distribució d’aigua de cabal constant per bombes amb variador de freqüència que permeten ajustar el cabal d’aigua a la demanda de temperatures de l’edifici, i aconseguir així un estalvi important d’energia.

D’altra banda, es renovarà tot el sistema de gestió de la instal·lació de climatització, ja que l’actual s’ha quedat obsolet tecnològicament i no és possible trobar recanvis compatibles. El nou sistema incorporarà termòstats digitals i la renovació de vàlvules per a unitats *fan-coils*, i s’integraran així tots els components en el sistema de control.

Així mateix, s’intervindrà en el sistema de renovació d’aire mitjançant la incorporació de millores que optimitzaran la distribució de l’aire exterior filtrat, subministrat per les unitats de tractament d’aire (UTA), garantint una ventilació eficient en tots els recintes de l’edifici.

Al mateix temps, en els passadissos de l’ala este de totes les plantes, se substituirà el sostre fix existent per un sistema de sostre desmuntable, amb la finalitat de facilitar l’accés a les instal·lacions per al seu manteniment i/o reparació.

Fecha: 31/05/2025